Die koshuislewe bied u kind die geleentheid om belangrike lewensvaardighede aan te leer. Seuns- en dogterskoshuise is 'n redelike afstand van mekaar af. Seuns en dogters eet en leer afsonderlik. Koshuise maak voorsiening vir leerders vanaf Gr.4 - 12.
HUIS KOSMOS (Dogterskoshuis)
O lê...... Ole lê Ole le lê......
Koshuislewe! ..............................Party se droom en ander se grootste vrees en nagmerrie.
Maak jou los van ma se rokspante maar moet nooit beginsels en waardeer vergeet wat jy daar geleer het nie. Ervaar dinge..... behou die goeie.
Wat JY van jou koshuislewe maak bepaal of jy daarvan sal hou en of jy dit sal geniet.
Soms sal dit moeilik en hartseer wees. Ander dae prettig, vrolik.
Huis Kosmos ondersteun die Landtie-waardes van integriteit, lojaliteit, respek en ywer. Landties wat gemotiveerd, entoesiasties en passievol is om die skool se geleenthede te gebruik, word met ope arms verwelkom in Huis Kosmos. Huis Kosmos bied ‘n geleentheid vir gemotiveerde deelnemende leerders om in ‘n veilige, gedissiplineerde, maar gesellige opset hulle maksimale potensiaal te bereik en saam met ons skool groot te droom en hard te werk,om sodoende elkeen se drome vlerke te gee!
Gesonde interpersoonlike verhoudinge word ook gevestig deur te poog om 'n huislike atmosfeer te skep met streng dissipline en 4 diensdoenende personeel (almal inwonende personeel lede van MLA): en koshuis moeder wat sorg dat die Koshuis meisies gekoester en gelukkig kan blom waar hulle woon. Hierdie persone begelei inwoners om probleme te hanteer en help hulle afrond op die pad na volwassenheid.
Ons het ook ‘n span entoesiastiese werkers wat ons Kosmos-inwoners volledig op koers hou!
Huis Kosmos in ‘n neutedop
Huis Kosmos is binne stap afstand van die skool en ander aktiwiteite. 120 Leerders kan gehuisves word in 4 gange, elk met 12 gerieflike kamers. 3 Kamers huisves 4 leerders en 9 kamers kan 12 leerders huisves.
Juniors deel ‘n kamer met ‘n mede-junior(s). Dit vergemaklik ook nuwelinge se inskakeling by MLA in sy geheel. Seniors kan enkel kamers betrek (mits getalle dit regverdig).
Elke inwoner het ‘n eie kas in die kamer. Elke inwoner voorsien sy eie slot en sleutel om privaat eiendom veilig gesluit te hou. Selfone en ander waardevolle artikels word op eie risiko koshuis toe gebring.
Eie gordyne en beddegoed verseker 'n eie identiteit en eienaarskap aan die Kosmos-inwoners. Eie ketels vir koffie in die aand word toegelaat. Ook eie strykysters om kreukels uit klere te verwyder.
‘n Radio (met batterye) is ’n vergunning wat ontneem kan word indien dit so gebruik word dat dit vir iemand anders ‘n steurnis is. Radio’s word in kaste toegesluit wanneer dit nie gebruik word nie.
Die koshuis beskik oor die volgende geriewe :
Slaapkamers wat ingerig is vir twee of vier persone per kamer.
Skoon, ruim en netjiese badkamer geriewe.
'n Eetsaal waar honger magies gevul kan word.
Die ontspanningslokaal - 'n snoesige leefarea met televisie, en tafeltennis tafel.
Verder beskik die koshuis ook oor 'n ruim studie saal waar akademie hoog voorrang geniet.
Koshuispret word per geleentheid beplan. Kosmos-inwoners is gemotiveerde, geestesgesonde, deelnemende leerders. Spangees is deel van Landtie-wees en vind ook sterk neerslag in ons Kosmos-ervaring
Koshuis-kuiers met Boudjies, akademie, charades, koffie en baie lag!!
Boudjies(‘n Biologie model van die menslike liggaam) was deel van ‘n aand vol lag. Maar voor enige charades gespeel is of koffie gedrink word moes ons leer dat veiligheid altyd eerste kom. Boudjies het op pad koshuis toe ‘n long verloor en min het ons besef dat die aand se pret, maar slegs begin het...
Verduidelik: “Ma skryf matriek” of “Zulu on my stoep” met net gebare of teken dit op ‘n skryfbord. Lag-tot-jy-huil oomblikke en “PRET” het ‘n nuwe naam gekry – Huis Kosmos